kykNET trek nuwe baadjie aankykNET trek nuwe baadjie aan (Foto: kykNET) kykNET het Donderdagaand tydens ŉ regstreekse uitsending op dié kanaal met sy splinternuwe baadjie gespog. Dié kanaal het die kentekens en visuele elemente van drie van sy gewildste kanale verander en sy splinternuwe slagspreuk bekendgemaak. Die televisiekanaal se slagspreuk heet voortaan “Vol lewe”. Volgens ŉ verklaring bied die drie kanale wat veranderings ondergaan het – kykNET Premium, kykNET&kie en kykNET NOU! – steeds gehaltevermaak vir enigiemand met ’n waardering vir Afrikaans. “kykNET het die afgelope 18 jaar sinoniem geword met plaaslik vervaardigde gehalte-inhoud wat kykers vermaak in elke genre en op elke beskikbare platform. Die nuwe visuele voorkoms verteenwoordig ’n hervestiging van lojaliteit teenoor ons kykers – inspirerende kwaliteit in ruil vir jou kosbare tyd,” lui die verklaring. Karen Meiring, direkteur van kykNET-kanale, sê dit is belangrik om voortdurend ŉ produk te vernuwe – en dié kanaal verseker dat hulle konstant nuut bly. “Voortdurende vernuwing en vooruitstrewende denke is belangrik om toonaangewend te wees in ŉ snelveranderde medialandskap. In ŉ wêreld waarin daar so baie inhoud beskikbaar is, wil ons seker maak ons bied waarde vir tyd. “Die landskap en platforms waarop kykNET se inhoud verbruik word, het verander en daarom is dit noodsaaklik vir ons handelsmerk om hierdie nuwe moontlikhede en geleenthede optimaal te benut,” sê Meiring. Meiring sê verder dié besluit is geneem ná deeglike marknavorsing wat toon dat kykers in ŉ toekomsgerigte en -gedrewe handelsmerk belangstel. “Ons posisioneer kykNET daarom binne ’n dinamiese globale gemeenskap en media-omgewing waar goeie stories en ryk ervarings al is wat tel. Noudat kykNET-inhoud ook op ShowMax se video-op-aanvraagdiens beskikbaar is in meer as 30 lande, het dié handelsmerk werklik ’n internasionale speler geword. “Met hierdie nuwe baadjie staan ons op uit ons ikoniese blou gemakstoel en verklaar dat kykNET vol lewe, toekomsgerig en positief is – gereed om ’n groter, wyer wêreld te verken. Ons nuwe kenteken en posisionering weerspieël hierdie opwindende evolusie.” Hoogtepunte wat in April te sien is, sluit in Kokkedoortjie wat op Woensdag 5 April begin en weekliks om 20:00 te sien is, Phil 101 van Maandag 10 April weekliks om 20:30 en Sara se geheim van Dinsdag 11 April weekliks om 20:00 op DStv-Kanaal 144.